قوبا قالاسی‌نین باش پلانینا گؤره، قالانین اوچ قاپیسینا آپاران اوچ اساس کوچه اؤز باشلانغیجینی خان سارایی‌نین یئرلشدیگی مئیداندان گؤتوروردو. مولکیّت صاحیبیندن آسیلی اولاراق محلّه‌لر موختلیف فورمالارا مالیک ایدی. سو تأمیناتی چایدان چکیلمیش ساخسی بورولار واسیطه‌سی ایله حیاتا کئچیریلیردی. قودیالچایین سول ساحیلینده‌کی آشاغی تئرراسدا آزاد پلاندا تیکیلمیش بینالار و سیناقوقلاردان تشکیل ائدیلمیش یهودی محلّه‌سی یئرلشیردی. گنجه و شکی قالالاریندان فرقلی اولاراق قوبا قالاسی نارین‌قالا و یا خان قصرینه مالیک اولمامیشدیر.